Perussuomalainen kansanedustaja Ville Tavio arvostelee kovin sanoin oppositiopuolueiden puheenjohtajien ehdotusta, jonka mukaan kielteisen turvapaikkapäätöksen saaneille paperittomille tulisi alkaa myöntää tilapäisiä oleskelulupia.

Sdp:n Antti Rinne, Vasemmistoliiton Li Andersson, vihreiden Ville Niinistö ja Rkp:n Anna-Maja Henriksson julkaisivat keskiviikkona Turun Sanomissa yhteisen kannanoton. Heidän mukaansa tilapäinen oleskelulupa olisi inhimillinen vaihtoehto pakkokäännytyksille. Puheenjohtajien mukaan Helsingissä viikkoja jatkunut turvapaikanhakijoiden mielenosoitus on nostanut esille monen turvapaikanhakijan ”sietämättömän ja ihmisoikeuksia loukkaavan tilanteen Suomessa”.

Aiemmin kielteisen turvapaikkapäätöksen saanut turvapaikanhakija saattoi saada Suomelta tilapäisen oleskeluluvan, jos käännyttäminen pakkotoimin osoittautui mahdottomaksi.

– Ennen näin todella toimittiinkin, kunnes Perussuomalaiset saapui hallitukseen. Puolue toi kauan kaivattua ryhdikkyyttä Suomen maahanmuuttopolitiikkaan, Tavio kirjoittaa Puheenvuoron blogissaan.

Tavio kehottaa ihmisiä pistämään muistiin oppositiojohtajien ehdotuksen.

– Vihervasemmiston ratkaisu laittomien siirtolaisten määrän kasvuun on siis, että ongelma ratkeaa tietysti, kun annetaan kaikille Suomessa laittomasti oleskeleville siirtolaisille oleskeluluvat ja täydet oikeudet sosiaaliturvaan! Huonompaa ratkaisua kasvavaan paperittomien määrään on vaikea keksiä, Tavio kirjoittaa.

Hallitus muutti asiaa koskevaa lakia keväällä 2015. Lakimuutoksen jälkeen tilapäisiä oleskelulupia ei enää ole myönnetty paluusta kieltäytyville.

Oppositiojohtajat huomauttavat, että hallitus antoi tuolloin lausuman, jonka mukaan esitystä tarkastellaan uudelleen, mikäli ilman oleskelulupaa Suomessa oleskelevien määrä esityksen toteutumisen myötä merkittävästi kasvaa. Nyt paperittomien määrä on kasvussa, koska muun muassa osa irakilaisista turvapaikanhakijoista kieltäytyy palaamasta eikä heidän pakkopalauttamisensa Irakiin onnistu.

– Viimeistään nyt on selvää, että nykyisen hallituksen tulisi ryhtyä lausumassa tarkoitettuihin toimiin muuttuneen tilanteen johdosta. Paperittomina heillä [turvapaikanhakijoilla] ei ole asuntoa, mahdollisuutta työhön, terveydenhuoltoon, koulutukseen tai edes ruokaan, puheenjohtajat kirjoittavat Turun Sanomissa.

– Yhteiskunnalle kasvava paperittomien joukko tuo väistämättä ongelmia, kun täällä oleskelee ihmisiä ilman toimeentuloa ja palveluita, he jatkavat.